Probleemoplossing baie handig vir ambagslui - Solidariteit GildesSolidariteit Gildes Probleemoplossing baie handig vir ambagslui - Solidariteit Gildes
Home / Ambagte / Probleemoplossing baie handig vir ambagslui
Probleemoplossing baie handig vir ambagslui
Thursday | 21 May | 2020
Daar gaan nie altyd 'n handleiding met oplossings beskikbaar wees vir al die probleme wat ambagslui in hul loopbaan gaan teëkom nie.
Probleemoplossing is dus 'n vaardigheid wat ambagslui handig te pas sal kom. Dit help ambagslui om te leer uit ervarings in die verlede en om met alternatiewe oplossings vorendag te kom. Probleemoplossing behels onder meer die identifisering van 'n probleem, navorsing, identifisering van moontlike oplossings, besluitneming, implementering en die evaluering van die uitkomste.
Philip Minnaar, hoof van die tegniese kollege Sol-Tech, meen ambagslui moet oor die besondere vermoëns beskik om eerstens, ter wille van instandhouding, deur middel van probleemoplossing so gou moontlik tot die fout deur te dring, maar ook daardeur later die produk te verbeter.
"Dit word gedoen deur die beginsel van fout-eliminasie. Groot, maklike, algemene, moontlike, mees waarskynlike foute word eerste geëvalueer en getoets, en uit die weggeruim sodat die area waar die fout moontlik kan wees, hierdeur gelokaliseer en geïsoleer kan word. Dit kan natuurlik net gebeur wanneer die ambagspersoon die wetenskap en wiskunde van sy of haar vakgebied behoorlik onder die knie het."
Probleemoplossing is 'n vaardigheid wat aangeleer kan word en stel 'n persoon in staat om beheer oor sy of haar omgewing uit te oefen. Van die vaardighede wat hiermee verband hou, sluit in om aktief te luister, navorsing te kan doen, kreatief te wees en te analiseer.
Volgens Minnaar moet ambagslui eenvoudig leer om "dieper" te kyk wanneer hulle na masjinerie en toestelle rondom hulle kyk. "Die meeste kere is wrywing ter sprake wanneer masjiene draai – met gepaardgaande hitte. Om hierdie masjiene te herstel, moet dit natuurlik stilstaan en dit is dikwels hiér waar dinge skeefloop; die vermoë om 'n dinamiese oplossing binne-in 'n statiese toestand te bedink en daarvoor te kompenseer. Dink maar net aan die ontsettende effek van uitsetting en inkrimping wanneer hitte toegevoeg of weggeneem word, wat afwesig is wanneer die masjien stilstaan."
Deur tegnieke vir kritiese denkte aan te leer kan enige persoon ingewikkelde probleme oorkom. Minnaar meen dit kan egter nie net deur middel van teoretiese opleiding of in net 'n gesimuleerde omgewing effektief bemeester word nie.
"Daarom word daar in 'n formeel gestruktureerde omgewing opleiding gegee en word die werklike onderdele en komponente uit die industrie daarvoor gebruik. Die beste benadering is om die beginsel van probleemgedrewe leer prakties toe te pas. Hierdie metode behels dat studente uit die staanspoor uit, in die "probleem-area" geplaas moet word. Dit is een ding om vir 'n student in die wiskundeklas aan te sê om die oplossing vir te vind maar wanneer dit by probleemgedrewe leer kom, moet die student presies weet hoe en hoekom die oplos van nodig is en hoe dit tot die groter oplossingsprentjie bydra."
Volgens Minnaar word daar sekere foute dus doelbewus in die opleidingsmodelle ingebou wanneer studente met opleiding besig is. "Dit is sodat hulle prakties en eerstehands kan leer om oor die probleem te dink. Die tweede beginsel wat nodig is, behels selfgedrewe leer. Dit beteken dat studente nie onvoorbereid klas toe kan kom en net op die lektor vir nuwe kennis kan staatmaak nie, maar dat hulle self van die werk vooraf moet bestudeer en 'n houvas op die leermateriaal moet kry.
"Hierdie aspek is ook iets wat werkgewers opgewonde maak omdat hierdie tipe ambagspersoon nie in die veld gaan stagneer nie, maar aanhou om self nuwe kennis met betrekking tot sy beroep te kry. Die toekoms lê oop vir diegene wat bereid is om te dink voordat hulle doen. Kopwerk en handewerk moet eenvoudig gesinchroniseer wees om in die ambagswêreld te oorleef."